KIRJALLINEN KYSYMYS E-1728/99 esittäjä(t): Michl Ebner (PPE-DE) komissiolle. Terveyspolitiikan uudistaminen.



Virallinen lehti nro 170 E , 20/06/2000 s. 0083 - 0084



KIRJALLINEN KYSYMYS E-1728/99 esittäjä(t): Michl Ebner (PPE-DE) komissiolle (29. syyskuuta 1999) Aihe: Terveyspolitiikan uudistaminen Euroopan unioni tukee tupakan viljelyä yhteisen maatalouspolitiikan puitteissa vuosittain 1 000 miljoonalla eurolla. Sitä vastoin Eurooppa syöpää vastaan -ohjelman rahoitukseen käytetään vain 11 miljoonaa euroa, vaikka todettujen syöpätapausten määrä kasvaa jatkuvasti. Tämän tilanteen vuoksi kysyn, aikooko komissio - siirtää rahoitusta asteittain kansanterveyden hyväksi, - pyrkiä vähentämään tupakan kulutusta korottamalla tupakkatuotteiden hintoja, - valvoa paremmin tupakkatuotteiden sisältämiä aineita vastaavien säädösten avulla - ja pitää tupakan valvontaa yhteisön terveyspolitiikan ensisijaisena tavoitteena, kuten uusi terveys- ja kuluttaja-asioista vastaava komission jäsen David Byrne totesi kuulemistilaisuudessaan? David Byrnen komission puolesta antama vastaus (15. marraskuuta 1999) Arvoisa parlamentin jäsen voi tutustua syyskuussa 1999 annettuun komission kertomukseen(1) toimenpiteistä, joita komissio on toteuttanut yhteisön tasolla vuoden 1996 tiedonannon julkaisemisen jälkeen(2). Lukuisat toimenpiteet liittyvät nimenomaan arvoisan parlamentin jäsenen esittämään kysymykseen. Yhteisen maatalouspolitiikan uudistuksen yhteydessä perustettiin vuonna 1994 yhteisön tupakka-alan tutkimus- ja tiedotusrahasto raakatupakka-alan yhteisestä markkinajärjestelystä 30 päivänä kesäkuuta 1992 annetulla neuvoston asetuksella (ETY) 2075/92(3). Rahastoa koskevat yksityiskohtaiset säännöt annettiin komission asetuksessa (ETY) 2427/93(4). Rahaston varoja on lisätty nostamalla maksua, joka tupakanviljelijöiden on maksettava rahaston hyväksi, 1 prosentista 2 prosenttiin. Tupakkatuotteiden verotuksen alalla annettiin 29 päivänä heinäkuuta 1999 neuvoston direktiivi 1999/0081/EY savukkeiden verojen lähentämisestä annetun direktiivin 92/0079/ETY, muun valmistetun tupakan kuin savukkeiden verojen lähentämisestä annetun direktiivin 92/0080/ETY ja muista valmistetun tupakan kulutukseen kohdistuvista veroista kuin liikevaihtoveroista annetun direktiivin 95/0059/EY muuttamisesta(5). Vuonna 1997 komissio pyysi kaikilta jäsenvaltioilta tietoja niiden toimintalinjoista savukkeiden sisältämien lisäaineiden suhteen. Vastauksista käy ilmi voimassa olevien sääntöjen suuret eroavaisuudet sekä jäsenvaltioiden oikeudellinen tilanne tupakan lisäaineiden osalta. Tilanne olisi otettava huomioon annettaessa uutta yhteisön lainsäädäntöä tällä alalla. Tupakkatuotteiden mainontaa ja niiden hyväksi tapahtuvaa sponsorointia koskevien jäsenvaltioiden lakien, asetusten ja hallinnollisten määräysten lähentämisestä 6 päivänä heinäkuuta 1998 annetun parlamentin ja neuvoston direktiivin 98/0043/EY(6) antamisen jälkeen komissio on tarkastellut uudelleen voimassa olevia direktiivejä, jotka koskevat tupakkatuotteiden merkintöjä sekä savukkeiden enimmäistervapitoisuutta. Uudelleentarkastelu on nyt saatu päätökseen mainitussa tiedonannossa, parlamentin, neuvoston sekä talous- ja sosiaalikomitean lausunnoissa ja korkean tason syöpäasiantuntijakomitean suosituksissa esitettyjen ehdotusten sekä teollisuuden ja kansalaisjärjestöjen esittämien huomioiden pohjalta. Tarkastelun perusteella laadittava ehdotus toimitetaan parlamentille ja neuvostolle heti kun komissio on antanut sen. (1) KOM(1999) 407 lopullinen. (2) KOM(96) 609 lopullinen. (3) EYVL L 215, 30.7.1992. (4) EYVL L 223, 2.9.1993. (5) EYVL L 211, 11.8.1999. (6) EYVL L 213, 30.7.1998.